ΑΠΟΦΑΣΗ ΤΟΥ ΣΥΜΒΟΥΛΙΟΥ

της 23ης Μαρτίου 1998

για την εκ μέρους της Κοινότητας σύναψη της Ευρωπαϊκής Σύμβασης για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς

(1999/575/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 100 Α, σε συνδυασμό με το άρθρο 228 παράγραφος 2 και παράγραφος 3 πρώτο εδάφιο,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

(1) ότι, στις 24 Νοεμβρίου 1986, το Συμβούλιο εξέδωσε την οδηγία 86/609/ΕΟΚ(4) για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς, με την οποία ετέθησαν οι κοινοί κανόνες οι οποίοι εμπεριέχουν τις αρχές, τους στόχους και τις κυριότερες διατάξεις της Ευρωπαϊκής Σύμβασης για την προστασία των σπονδυλωτών ζώων που χρησιμοποιούνται για πειραματικούς και άλλους σκοπούς·

(2) ότι οι διατάξεις της σύμβασης και της οδηγίας έχουν επιπτώσεις στις συνθήκες παραγωγής και διάθεσης στην αγορά των προϊόντων και ουσιών για την παρασκευή των οποίων διενεργούνται τα εν λόγω πειράματα· ότι οι διατάξεις αυτές, συνεπώς, συνεισφέρουν στην εγκαθίδρυση και τη λειτουργία της εσωτερικής αγοράς, η ολοκλήρωση της οποίας αποτελεί έναν από τους κύριους στόχους της Κοινότητας·

(3) ότι η χρήση πρωτευόντων για πειραματικούς και άλλους επιστημονκούς σκοπούς ενέχει πόνο για τα ζώα αυτά και, συνεπώς, πρέπει να μειωθεί·

(4) ότι η χρήση πρωτευόντων για πειραματικούς και άλλους επιστημονικούς σκοπούς έχει οδηγήσει στη σύλληψη πρωτευόντων που ζουν ελεύθερα στη φύση και ότι, λόγω του πόνου και των θανάτων που μπορούν να προκύψουν κατά τη σύλληψη και τη μεταφορά, τούτο θα πρέπει να αποφεύγεται όποτε είναι δυνατόν·

(5) ότι το πέμπτο πρόγραμμα δράσης για το περιβάλλον στοχεύει στη λήψη ορισμένων θετικών μέτρων για την κατά 50 % μείωση της χρήσης ζώων σε πειράματα μέχρι το έτος 2000· ότι ο στόχος αυτός δεν πρέπει, ωστόσο, να εμποδίζει τον καθορισμό και την επίτευξη περισσότερο φιλόδοξων στόχων·

(6) ότι η Κοινότητα εντείνει τις προσπάθειές της για την ανάπτυξη εναλλακτικών μεθόδων και προτύπων προσομοίωσης με τη βοήθεια υπολογιστών, αποδίδοντας ιδιαίτερη προσοχή στο έργο που επιτελείται από το Ευρωπαϊκό Κέντρο για την επικύρωση εναλλακτικών μεθόδων (ECVAM), προκειμένου να υλοποιηθεί στο άμεσο μέλλον ο στόχος της μείωσης των πειραμάτων σε ζώα·

(7) ότι η Κοινότητα υποστηρίζει επίσης όλα τα σχέδια που προωθούν την πλήρη και απλή ανταλλαγή δεδομένων σχετικά με τη χρησιμοποίηση ζώων σε πειράματα και ορίζει ότι τα περιττά διπλά πειράματα πρέπει να αποφεύγονται, μεταξύ άλλων μέσω κανόνων περί επαναλήψεως πειραμάτων·

(8) ότι η Κοινότητα υπέγραψε τη σύμβαση για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς στις 10 Φεβρουαρίου 1987·

(9) ότι είναι αναγκαίο να εγκρίνει η Κοινότητα τη σύμβαση αυτή,

ΑΠΟΦΑΣΙΖΕΙ:

Άρθρο 1

Η Κοινότητα θα εγκρίνει την ευρωπαϊκή σύμβαση για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς, διατηρώντας επιφύλαξη για το άρθρο 28 παράγραφος 1.

Το κείμενο της σύμβασης επισυνάπτεται στο παράρτημα Α της παρούσας απόφασης.

Το κείμενο της επιφύλαξης επισυνάπτεται στο παράρτημα Β της παρούσας απόφασης.

Άρθρο 2

1. Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που εξουσιοδοτούνται να καταθέσουν στο Γενικό Γραμματέα του Συμβουλίου της Ευρώπης την πράξη έγκρισης της σύμβασης, σύμφωνα με το άρθρο 31 αυτής.

2. Κατά την κατάθεση της πράξης έγκρισης, το ορισθέν πρόσωπο ή πρόσωπα υποβάλλουν, σύμφωνα με το άρθρο 34 παράγραφος 1 της σύμβασης, την επιφύλαξη που περιέχεται στο παράρτημα Β της παρούσας απόφασης.

Άρθρο 3

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 23 Μαρτίου 1998.

Για το Συμβούλιο

Ο Πρόεδρος

M. MEACHER

(1) ΕΕ C 200 της 5.8.1989, σ. 8.

(2) ΕΕ C 291 της 20.11.1989, σ. 43 και

ΕΕ C 269 της 16.10.1995, σ. 38.

(3) ΕΕ C 329 της 30.12.1989, σ. 10.

(4) ΕΕ L 358 της 18.12.1986, σ. 1.